Slovenský národný dom, sídlo Slovenského kultúrno–umeleckého spolku hrdinu Janka Čmelíka v Starej Pazove
**Slovenské divadlo VHV v Starej Pazove** je ochotnícke divadlo, ktoré pôsobí pri *Slovenskom kultúrno–umeleckom spolku hrdinu Janka Čmelíka* v Starej Pazove, v Srbsku. V repertoári má najmä činohru pre dospelých, ale zaoberá sa aj detským a nonverbálnym divadlom. Má aj bohatú zájazdovú činnosť.

História divadla
----------------

Rok 1903 sa považuje za rok založenia Slovenského ochotníckeho divadla v Starej Pazove. Založili ho kňaz a dramatik Vladimír Hurban Vladimírov (známy aj pod pseudonymom VHV) a jeho sestra Ľudmila Hurbanová. Divadelná tradícia v Starej Pazove vyrástla najmä z činnosti VHV, ktorý v tomto divadle dlhé roky pôsobil ako herec, organizátor, autor divadelných predstavení a režisér. Prvým divadelným predstavením, ktoré bolo predvedené 2. februára 1903 v hostinci Martina Kiršnera, bola komédia, jednoaktovka neznámeho autora *Testiná do domu – spokojnosť von z domu*. Známe sú slová z kupletu Idy Roháčovej a Juraja Ježa po skončení predstavenia: *Odkedy tu na rovine Pazova stojí, / odkedy sa rozmnožuje v dobrom pokoji, / ba odkedy zemeguľu okrášľuje Sriem, / nebolo tu slovenského divadla, to viem! / Hej, haj, nieže tak, ako bolo dosiaľ, / kým ten náš národ tu tvrdým spánkom spal! / Stojme zmužile, svorne bok o bok: / hrávať budeme každý rok!*

Staropazovskí divadelníci v minulosti zohrali predstavenia slovenských (Vladimír Hurban Vladimírov, Ivan Stodola, Jozef Gregor Tajovský, Milo Urban, Ferko Urbánek a iní), srbských (Dušan Kovačevič, Branislav Nušič, Jovan Sterija Popovič a iní) a svetových autorov (Karel Čapek, Anton Pavlovič Čechov, Molière, William Shakespeare, Oscar Wilde a iní). V staropazovskej divadelnej sieni odznela (prvýkrát roku 1925) aj opereta *Pekná nová maľovaná kolíska*, pre ktorú libreto napísal VHV, kým zhudobnená bola v troch verziách: Jána Podhradského, Antona Cígera a Imricha Janošku.

Pestovalo sa aj detské divadlo. Okrem výberu hotových predlôh často sa stávalo, že sa rozprávky, povesti a báje dramatizovali alebo autorsky spracúvali. Učitelia a pri tom divadelní ochotníci sa často podpisovali aj ako režiséri. Medzi prvými režisérmi divadelných predstavení pre deti bol učiteľ, publicista a prekladateľ Ferdinand Klátik.

Od prvého predstavenia po začiatok 21. storočia v staropazovskej divadelnej sále hralo asi 2400 hercov a predstavenia režírovalo viac ako 30 režisérov. Za sto rokov bolo asi 300 premiér a spolu s nimi približne tisíc vystúpení. Divadlo vystupovalo na lokálnych, celoštátnych a svetových festivaloch (vo Fínsku, Nórsku, na Slovensku, v Slovinsku atď). V Srbsku sa pravidelne zúčastňuje Festivalu slovenskej vojvodinskej ochotníckej divadelnej tvorby *Divadelný vavrín*, ktorý sa organizuje od roku 1970 a festivalu *DIDA (Divadelné inscenácie dolnozemských autorov)*, ktorý sa organizuje od roku 1995. Na Slovensku vystupovalo na Divadelnej Nitre, Scénickej žatve v Martine, v profesionálnych divadlách v Bratislave, Košiciach, Prešove, Zvolene, Žiline a v Divadle SNP v Martine.

V novšej dobe pazovskí divadelníci sa vyskúšali aj v nonverbálnom divadle pod dozorom režiséra Miroslava Benku, v jeho autorskom projekte *S.O.S. (Save Our Souls)*, zinscenovanom roku 1990. Toto predstavenie bolo pozvané na 11 medzinárodných divadelných festivalov.

Galéria
-------

* Vladimír Hurban Vladimírov, kňaz, dramatik a režisér, zakladateľ Slovenského divadla v Starej PazoveVladimír Hurban Vladimírov, kňaz, dramatik a režisér, zakladateľ Slovenského divadla v Starej Pazove
* Ferdinand Klátik, pedagóg, publicista, redaktor časopisov a režisér detských divadelných predstaveníFerdinand Klátik, pedagóg, publicista, redaktor časopisov a režisér detských divadelných predstavení
* Súbor prvého slovenského divadelného predstavenia v Starej Pazove (1903): Juraj Ježo, Ida Roháčová, Ferdo Vlček, Ľudmila Hurbanová, Adam Vereš a Ján Križan (šepkár)Súbor prvého slovenského divadelného predstavenia v Starej Pazove (1903): Juraj Ježo, Ida Roháčová, Ferdo Vlček, Ľudmila Hurbanová, Adam Vereš a Ján Križan (šepkár)
* Oslava 25. výročia Slovenského divadla v Starej Pazove (1928)Oslava 25. výročia Slovenského divadla v Starej Pazove (1928)
* Staropazovský slovenský divadelný súbor (1929)Staropazovský slovenský divadelný súbor (1929)
* Plagát z roku 1933 oznamujúci program zábavy pri príležitosti 30. výročia Slovenského divadla v Starej PazovePlagát z roku 1933 oznamujúci program zábavy pri príležitosti 30. výročia Slovenského divadla v Starej Pazove
* Plagát z roku 1946 oznamujúci divadelnú hru Nepokorení v Slovenskom národnom domePlagát z roku 1946 oznamujúci divadelnú hru Nepokorení v Slovenskom národnom dome
* Plagát z roku 1947 oznamujúci dve divadelné predstavenia (Už sú všetci v jednom vreci a Medveď)Plagát z roku 1947 oznamujúci dve divadelné predstavenia (*Už sú všetci v jednom vreci* a *Medveď*)

Referencie
----------

1. ↑   *Slovenské divadlo VHV* [online]. Stará Pazova: Slovenský kultúrno–umelecký spolok hrdinu Janka Čmelíka, [cit. 2020-02-25]. Dostupné online. Archivované 2019-06-26 z originálu.
2. ↑  ČUKAN, Jaroslav a kolektív. *Kultúrny potenciál Slovákov v Srieme*. Báčsky Petrovec : Slovenské vydavateľské centrum, 2018. Dostupné online. ISBN 978-86-7103-511-8. Archivované 2020-02-10 z originálu.
3. 1 2   *Divadelná hrdosť a tradícia staropazovských Slovákov je pre mnohých unikátnym vzorom* [online]. Žilina: My Žilina — SME.sk. Dostupné online. Archivované 2019-12-02 z originálu.
4. 1 2 3 4   *Slovenské divadlo VHV, Stará Pazova* [online]. Nový Sad: Ústav pre kultúru vojvodinských Slovákov, [cit. 2020-02-25]. Dostupné online. Archivované 2019-07-06 z originálu.
5. ↑  BABIAK, Michal. *Kultúrne dedičstvo vojvodinských Slovákov v kontexte slovenskej kultúry* [online]. Bratislava: Muzeológia a kultúrne dedičstvo, 2018, [cit. 2020-02-24]. Dostupné online. Archivované 2020-02-24 z originálu.
6. ↑  BENKA, Miroslav. *Theatrography* [online]. Stará Pazova: miroslavbenka.com, [cit. 2020-02-25]. Dostupné online. Archivované 2020-02-25 z originálu. (po slovensky a po srbsky)

Externé odkazy
--------------

* Oficiálna webová stránka SKUS HJ Čmelíka Archivované 2020-02-24 na Wayback Machine
* Oficiálna Facebook stránka SKUS HJ Čmelíka